Mnohé epifytické lišajníky ihličnatých drevín sa nachádzajú aj na listnatých stromoch. Dôležitým a zároveň veľmi ohrozeným stanovišťom epifytov sú solitéry alebo skupinky stromov okolo tatranských víl a chát, v parkoch, pozdĺž ciest a pri samotách. Konárnik a pakonárnik sa dodnes využívajú v kozmetickom priemysle, okrem vlastnej vône majú schopnosť viazať a pohlcovať rôzne voňavé látky. Pôvodcom vône je ester kyseliny evernovej. V tatranských osadách sa našli aj lichenologické zvláštnosti, ako napríklad vzácne lesné druhy diskovka podhorská (Parmelia submontana) a diskovka dubová (Parmelina quercina).